ഓഹരി നിക്ഷേപകര് കരുതലോടെ നീങ്ങുക ഫണ്ടുകള് പിന്മാറ്റത്തില് ചെറുകിട ഓഹരികള്ക്കു വലിയ തിരിച്ചടി ചൈനീസ് നീക്കത്തില് ലോഹങ്ങള് ഇടിയുന്നു വിദേശിയും സ്വദേശിയുമായ ഫണ്ടുകള് ലാഭമെടുത്തു പിന്മാറുന്നു. വിപണിയിലെ ഓഹരികള്ക്ക് അര്ഹമായതിലും കൂടുതല് വിലയാണുള്ളതെന്ന് അവര് തുറന്നു പറയുന്നു. ഭാവിയുടെ വാഗ്ദാനങ്ങള് എന്നു പറഞ്ഞു കഴിഞ്ഞ മാസങ്ങളില് ഉയര്ത്തിക്കൊണ്ടു വന്ന ഓഹരികളെ നിഷ്കരുണം ഉപേക്ഷിക്കുന്നു. വിപണിയില് ഇപ്പോള് സംഭവിക്കുന്നത് അതാണ്. തുടര്ച്ചയായ രണ്ടാം ദിവസവും താഴോട്ടു നീങ്ങിയ വിപണി തിരുത്തലിന്്റെ മൂഡിലേക്ക് നീങ്ങുന്നു എന്നു പറയാറായിട്ടില്ല. വിദേശ വിപണികള് ഉയരുന്നതിനൊപ്പം മുന്നേറാന് ബുള്ളുകള് വീണ്ടും ശ്രമിക്കും. വിപണി കുറേക്കൂടി താഴ്ന്നിട്ടേ ശരിയായ തിരിച്ചു വരവിനു കളമൊരുങ്ങൂ എന്നാണു നിക്ഷേപ വിദഗ്ധര് പറയുന്നത്. പക്ഷേ അതിനുള്ള ക്ഷമ ബുള് തരംഗം തുടരാനാഗ്രഹിക്കുന്ന നിക്ഷേപകര് പ്രകടിപ്പിക്കുന്ന മട്ടില്ല. ചെറിയ ഓഹരികളില് വലിയ വീഴ്ച ബുധനാഴ്ച സെന്സെക്സ് 456.09 പോയിന്്റ് 0.74 ശതമാനം താണ് 61,259.96 ലും നിഫ്റ്റി 152.15 പോയിന്്റ് 0.83 താണ് 18,266.6 ലും ക്ലാേസ് ചെയ്തു. മുഖ്യസൂചികകളേക്കാള് വലിയ ഇടിവാണ് മിഡ് സ്മോള് ക്യാപ് സൂചികകളിലുണ്ടായത്. മിഡ് ക്യാപ് സൂചിക 2.15 ശതമാനവും സ്മോള് ക്യാപ് സൂചിക 2.43 ശതമാനവും താണു. ചൊവ്വാഴ്ചയും ഇവ ഒന്നര ശതമാനത്തിലേറെ താണതാണ്. ഐആര്സിടിസി, ഡിക്സണ് ടെക്നോളജീസ്, ഐ ഇ എക്സ്, റിലയന്സ് പവര് തുടങ്ങി സമീപകാലത്തു വിപണിക്കു പ്രിയപ്പെട്ടതായിരുന്ന ഓഹരികള് പലതും ഇടിഞ്ഞു. ചൊവ്വാഴ്ച വിപണി മൂല്യം ഒരു ലക്ഷം കോടി രൂപ കടന്ന ഐആര്സിടിസിക്ക് ഇന്നലെ ക്ലോസിംഗിലെ മൂല്യം 70,000 കോടി മാത്രം. നിരവധി മിഡ് സ്മോള് ക്യാപ് ഓഹരികള് കഴിഞ്ഞയാഴ്ചകളില് അവിശ്വസനീയമായ നിലവാരത്തിലേക്കുയര്ന്നിരുന്നു. അവ കാരുമായ തകര്ച്ച നേരിടും. ഇന്നലെ ബിഎസ്ഇ മിഡ് ക്യാപ് സൂചികയില് 25 ഓഹരികള് ഉയര്ന്നപ്പോള് 75 എണ്ണം താണു. സ്മോള് ക്യാപ്പില് 87 എണ്ണത്തിനു വില കൂടിയപ്പോള് 619 എണ്ണത്തിനു വിലയിടിഞ്ഞു. പൊതുമേഖലാ ബാങ്കുകളും മീഡിയയും ഒഴിച്ചുള്ള എല്ലാ മേഖലാ സൂചികകളും ഇന്നലെ താഴോട്ടായിരുന്നു. കണ്സ്യൂമര് ഡ്യൂറബിള്സ്, റിയല്റ്റി, മെറ്റല് തുടങ്ങിയവ താഴ്ചയ്ക്കു മുന്നില് നിന്നു. മനോഭാവം ബെയറിഷ്? വിപണിഗതി താഴോട്ടും മനോഭാവം ബെയറിഷും ആണെന്ന് സാങ്കേതിക വിശകലന വിദഗ്ധര് പറയുന്നു.18,200 നു താഴേക്കു നിഫ്റ്റി നീങ്ങുമെന്ന നിലപാടിലാണവര്. 18,165 ലും 18,060ലുമാണ് അവര് സപ്പോര്ട്ട് കാണുന്നത്. തിരുത്തല് 18,000നു താഴേക്കു നിഫ്റ്റിയെ താഴ്ത്തുന്നതിനുള്ള സാധ്യതയും അവര് തള്ളിക്കളയുന്നില്ല. ഉയരാനുള്ള ശ്രമത്തില് 18,415 ലും 18,560ലും നിഫ്റ്റി തടസം നേരിടും. ഫണ്ടുകള് വില്പനക്കാര് വിദേശ നിക്ഷേപകര് ഇന്നലെ ക്യാഷ് വിപണിയില് 1843 കോടിയുടെ ഓഹരികള് വിറ്റു. ഈ മാസം ഇതു വരെ അവര് 4353 കോടിയുടെ ഓഹരികള് വിറ്റൊഴിഞ്ഞു. ഫ്യൂച്ചേഴ്സ് ആന്ഡ് ഓപ്ഷന്സിലും അവര് വില്പനക്കാരായി. സ്വദേശി ഫണ്ടുകള് ഇന്നലെ ക്യാഷ് വിപണിയില് 1680.73 കോടി രൂപയുടെ ഓഹരികള് വിറ്റു. ഈ മാസം അവരുടെ വില്പന 6415 കോടി കവിഞ്ഞു. ഇന്നലെ യൂറോപ്യന് ഓഹരി സൂചികകള് ആറുമാസത്തെ ഏറ്റവും ഉയര്ന്ന നിലയിലേക്കു കയറി. യു എസ് വിപണിയില് ഡൗ ജോണ്സ് സൂചിക സര്വകാല റിക്കാര്ഡില് എത്തിയിട്ട് അല്പം താണ് 35,609ല് ക്ലോസ് ചെയ്തു. ഇന്നു യുഎസ് സൂചികകളുടെ ഫ്യൂച്ചേഴ്സ് താഴോട്ടാണ്. സിംഗപ്പുരില് പ്രതീക്ഷ സിംഗപ്പുര് എക്സ്ചേഞ്ചിലെ ഡെറിവേറ്റീവ് വ്യാപാരത്തില് എസ്ജി എക്സ് നിഫ്റ്റി ഇന്നലെ 18,341 ലാണു ക്ലോസ് ചെയ്തത്. ഇന്നു രാവിലെ വിപണി നിരക്ക് 18,315 ലേക്കു താണു. ഇന്ത്യന് വിപണി ചെറിയ നേട്ടത്തോടെ വ്യാപാരം തുടങ്ങുമെന്ന പ്രതീക്ഷയാണ് ഇതില് കാണുന്നത്. ചൈനയില് ആശങ്ക ഏഷ്യന് വിപണികള് ഇന്നു താഴ്ന്നാണു തുടങ്ങിയത്. ചൈനയിലെ സംഭവ വികാസങ്ങള് വിപണിക്ക് അത്ര നല്ല സൂചനകളല്ല നല്കുന്നത്. എവര്ഗ്രാന്ഡെയ്ക്കു പിന്നാലെ മറ്റൊരു പ്രമുഖ റിയല്റ്റി ഗ്രൂപ്പായ സിനിക്കും കടപ്പത്രങ്ങളുടെ പലിശമുടക്കി. എവര്ഗ്രാന്ഡെ ഒരു വമ്ബന് പ്രോജക്റ്റ് 260 കോടി ഡോളറിനു വില്ക്കാന് നടത്തിയ ശ്രമങ്ങള് ഉപേക്ഷിച്ചു. പകരം എന്താണ് ഉദ്ദേശിക്കുന്നതെന്നു സൂചനയില്ല. ഇതിനിടെ ചൈനീസ് പാര്പ്പിട വിപണിയില് വില കുത്തനേ ഇടിയുകയാണ്. ഇത് റിയല്റ്റി നിര്മാണ കമ്ബനികളെ ദുരിതത്തിലാക്കും. റിയല്റ്റി വികസനവുമായി ബന്ധപ്പെട്ട ബാങ്ക്, സ്റ്റീല്, മെറ്റല്, സിമന്്റ് തുടങ്ങിയ മേഖലകളെയും ഇതു ബാധിക്കും. എവര്ഗ്രാന്ഡെയുടെ പ്രശ്നങ്ങള് മറ്റിടങ്ങളിലേക്കു വ്യാപിക്കില്ലെന്നു ചൈനീസ് അധികൃതര് ദിവസേന പറയുന്നുണ്ടെങ്കിലും പ്രശ്നം എങ്ങനെ തീര്ക്കുമെന്ന സൂചന നല്കുന്നില്ല. ലോഹങ്ങള്ക്കു വില താണു ഇതിനിടെ ലോഹങ്ങളുടെ ലഭ്യതക്കുറവ് പരിഹരിക്കാന് ചൈനീസ് ഗവണ്മെന്്റ് നടപടികളാരംഭിച്ചത് ആഗോള വിപണിയില് ലോഹ വില ഇടിച്ചു. ചെമ്ബിന് നാല് ശതമാനം കുറഞ്ഞു. അലൂമിനിയം മുതല് ടിന് വരെ മിക്ക ലോഹങ്ങളുടെയും വില ഒന്നര മുതല് നാലുവരെ ശതമാനമാണ് ഇന്നലെ ഇടിഞ്ഞത്.ഇരുമ്ബയിര് മാത്രം ഉയര്ന്നു. ചൈന മലിനീകരണ നിയന്ത്രണങ്ങളുടെ ഭാഗമായി മിക്ക ലോഹ സ്മെല്റ്ററുകള്ക്കും ഈയിടെ പ്രവര്ത്തനാനുമതി നിഷേധിച്ചിരുന്നു. അത് ലോഹങ്ങളുടെ ലഭ്യത കുറയ്ക്കുകയും വില റിക്കാര്ഡ് നിലവാരത്തിലേക്കുയര്ത്തുകയും ചെയ്തു. സ്മെല്റ്ററുകള് വീണ്ടും പ്രവര്ത്തിക്കുന്നതോടെ ദൗര്ലഭ്യം കുറയും. ക്രൂഡ് 86ഉം കടന്ന് ഇന്ധനവില പിടിച്ചു നിര്ത്താനായി ചൈന കല്ക്കരി വിപണിയില് ഇടപെടുമെന്ന സൂചനയില് ബുധനാഴ്ച ക്രൂഡ് ഓയില് വില താഴാേട്ടു പോയി. എന്നാല് ചൈനീസ് നടപടി ഉണ്ടായില്ല. മാത്രമല്ല അമേരിക്കയില് ക്രൂഡ് ഓയില് സ്റ്റോക്ക് കുറയുകയും ചെയ്തു. ഇതാേടെ ഇന്നു രാവിലെ ബ്രെന്റ് ഇനം ക്രൂഡ് വില 86 ഡോളറിലേക്കു തിരിച്ചു കയറി. 86.2 ഡോളര് വരെ ഉയര്ന്നിട്ട് അല്പം താണു. പ്രകൃതിവാതക വില ഉയര്ന്നു നില്ക്കുന്നതിനാല് ക്രൂഡ് താമസിയാതെ 90 ഡോളറില് എത്തുമെന്നാണു സംസാരം. സ്വര്ണ വില ഔണ്സിന് 1788 ഡോളര് വരെ ഉയര്ന്നു. എന്നാല് ഇന്നു രാവിലെ 17831785 മേഖലയിലാണു വില. ഡോളര് സൂചിക 93.56 ലേക്കു താണത് സ്വര്ണത്തെ സഹായിച്ചു. രൂപയുമായുള്ള വിനിമയത്തില് ഡോളര് ഇന്നലെ താഴോട്ടു പോയി. 44 പൈസ കുറഞ്ഞ് 74.88 രൂപയിലാണു ഡോളര് ക്ലോസ് ചെയ്തത്. ഡോളര് താണു നില്ക്കുന്നത് സ്വര്ണ വില ആഭ്യന്തര വിപണിയില് അധികം ഉയരാതിരിക്കാന് സഹായിക്കും. ബിറ്റ്കോയിന് റിക്കാര്ഡ് ഡിജിറ്റല് ഗൂഢ കറന്സിയായ ബിറ്റ് കോയിന് 66,084 ഡോളറിലേക്ക് ഉയര്ന്നു. ബിറ്റ് കോയിനില് വ്യാപാരം നടത്താന് ആരംഭിച്ച എക്സ്ചേഞ്ച് ട്രേഡഡ് ഫണ്ടിനു ഇടിഎഫ് ലഭിച്ച നല്ല സ്വീകരണമാണ് റിക്കാര്ഡ് വില വര്ധനയ്ക്കു പ്രേരകം. This section is powered by Muthoot Finance